ಜೂಜಾಟಕ್ಕೆ ಇಳಿದ ಪೊಲೀಸ್ ಪೇದೆಗಳು.. ಡಿವೈಎಸ್ಪಿ ನೇತೃತ್ವದಲ್ಲಿ ದಾಳಿ ಧಾರವಾಡ: ಬೇಲಿಯೇ ಎದ್ದು ಹೊಲ ಮೇಯುತ್ತಿರುವ ಕಥೆ ಇದು. ಗರಗ ಹಾಗೂ ಡಿಎಆರ್ ಪೊಲೀಸ್ ಪೇದೆಗಳು ಇಸ್ಪೀಟ್ ಜೂಜಾಟದಲ್ಲಿ ತೊಡಗಿರುವ ಆರೋಪ ಕೇಳಿ ಬಂದಿದೆ. ಖಚಿತ ಮಾಹಿತಿ ಹಿನ್ನೆಲೆಯಲ್ಲಿ ಧಾರವಾಡ ಗ್ರಾಮೀಣ ಡಿವೈಎಸ್ಪಿ ರವಿ ನಾಯಕ್ ನೇತೃತ್ವದಲ್ಲಿ ದಾಳಿ ನಡೆಸಲಾಗಿತ್ತು. ಸ್ಥಳೀಯರೊಂದಿಗೆ ಇಸ್ಪೀಟ್ ಆಡುತ್ತಿದ್ದಾಗ ಮಮ್ಮಿಗಟ್ಟಿ ಬಳಿಯ ಉಡುಪಿ ಹೋಟೆಲ್ ಬಳಿಯಿರುವ ಮನೆ ಮೇಲೆ ದಾಳಿ ಮಾಡಲಾಗಿತ್ತು. ಈ ವೇಳೆ ಪೊಲೀಸರು ಹಾಗೂ ಸ್ಥಳೀಯರು ಪರಾರಿಯಾಗಿದ್ದಾರೆ. ಬಿಜೆಪಿ ಮುಖಂಡ ಅನೀಲ ಉಳವಣ್ಣವರ, ಡಿಎಆರ್ ಪೇದೆಗಳಾದ ಮೈನುದ್ದೀನ್ ಮುಲ್ಲಾ, ಶಂಕರ್ ಭಜಂತ್ರಿ, ಬಸವರಾಜ್ ಮಠದ, ವರ್ಧಮಾನ್ ಹಟಿಂಗಳಿ, ಆರ್.ಎಸ್.ಜಂಗನವರ, ಹುಲಿಗೆಪ್ಪ ದೊಡ್ಮನಿ, ಮಲ್ಲಿಕಾರ್ಜುನ್ ಶಿರೂರ, ಗರಗ ಠಾಣೆಯ ಪೇದೆಗಳಾದ ಆತ್ಮಾನಂದ್ ಬೆಟಗೇರಿ, ಮಂಜುನಾಥ್ ನಾಗಾವಿ, ಧಾರವಾಡ ಗ್ರಾಮೀಣ ಠಾಣೆಯ ಪೇದೆ ಸೈಯ್ಯದ್ ಸಾಬ್ ಇಸ್ಮಾಯಿಲ್ ಪರಾರಿಯಾಗಿದ್ದಾರೆ ಎನ್ನಲಾಗಿದೆ. ಇನ್ನು ಸ್ಥಳೀಯ ಅನಿಲ್ ಉಳ್ಳನ್ನವರ ಅವರನ್ನ ಪೊಲೀಸರು ವಶಕ್ಕೆ ಪಡೆದುಕೊಂಡಿದ್ದಾರೆ. ಜೂಜಾಡುತ್ತಿದ್ದ ಸ್ಥಳದಲ್ಲಿದ್ದ 35 ಸಾವಿರ ಹಣ, 5 ಬೈಕ್ಗಳನ್ನ ವಶಕ್ಕೆ ಪಡೆಯಲಾಗಿದೆ. ಗರಗ ಠಾಣೆಯಲ್ಲಿ ಪ್ರಕರಣ ದಾಖಲಾಗಿದೆ.